NEOFICIÁLNY  PREKLAD

Brusel 19. októbra 2001
								
								SN 4296/2/01
								REV 2
								(OR. fr)

Deklarácia hláv štátov a vlád členských krajín Európskej únie
a predsedu Európskej komisie

Vývoj situácie po útokoch z 11. septembra a v boji proti terorizmu

Európska rada opätovne jednoznačne potvrdzuje plnú podporu pre akcie proti terorizmu vo všetkých aspektoch ako ich definovala Organizácia spojených národov  (OSN) a opätovne potvrdzuje úplnú solidaritu s USA.

1.	Európska rada berie na vedomie správy predsedu Rady pre všeobecné záležitosti. Zvláštnu dôležitosť prikladá informáciám, konzultáciám a koordinácii s USA. 
	
Európska Rada potvrdzuje neochvejnú  podporu pre vojenské operácie, ktoré začali 7. októbra a ktoré sú legitímne podľa charty OSN a rezolúcie 1368 Bezpečnostnej rady OSN. Poznamenáva, že tieto cielené akcie sú v súlade so závermi mimoriadneho stretnutia Európskej rady z 21. septembra 2001. Partneri budú robiť všetko čo je v ich silách, aby ochránili civilné obyvateľstvo.
	
Európska rada je rozhodnutá bojovať proti terorizmu v každej forme na celom svete. V Afganistane je naďalej cieľom zničenie teroristickej organizácie Al-Kaída, ktorá je zodpovedná za útoky z 11. septembra a vodcov, ktorých nevydal talibanský režim. Musíme teraz, pod záštitou OSN spolupracovať, aby vznikla stabilná, legitímna a reprezentatívna vláda pre celý afgánsky národ, ktorá bude rešpektovať ľudské práva a bude rozvíjať dobre vzájomné vzťahy so všetkými susednými krajinami. Len čo sa dosiahne tento cieľ, EÚ spolu s medzinárodným spoločenstvom začne s ďalekosiahlym a ambicióznym programom humanitárnej pomoci na rekonštrukciu Afganistanu so zámerom stabilizovať tento región. Predsedníctvo s Vysokým predstaviteľom a Európskou komisiou bude pokračovať v kontaktoch so všetkými krajinami regiónu, aby sa pripojili k uvedenej politike.
	
Európska rada bude pokračovať v úsilí smerujúcemu k upevneniu koalície medzinárodného spoločenstva v boji proti každej forme terorizmu.

2. 	Európska rada skúmala implementáciu Akčného plánu boja proti terorizmu. Podľa tohto plánu bolo už prijatých 79 opatrení. Zavádzanie opatrení pokračuje stabilným tempom a už boli dosiahnuté prvé výsledky. Nestratiac zo zreteľa komplexnosť týchto opatrení Európska rada vyzýva Radu osobitne sa zamerať na čo najskoršiu realizáciu štyroch bodov:

•	v zmysle doterajšieho pokroku schváliť na stretnutí Rady pre spravodlivosť a vnútorné záležitosti v dňoch 6. a 7. decembra 2001 praktické detaily Európskeho zatýkacieho rozkazu, spoločnú definíciu teroristických činov a zmrazenie aktív. Európska rada opätovne potvrdzuje svoje odhodlanie odstrániť princíp dvojakého posudzovania širokej škály kriminálnych činov, osobitne teroristických činov, za ktoré je možné žiadať extradíciu páchateľa.
	
•	zvýšiť spoluprácu operačných jednotiek zodpovedných za boj proti terorizmu: Europol, Eurojust, spravodajské služby, policajné sily a súdne orgány. Takáto spolupráca by mala viesť k vypracovaniu zoznamu teroristických organizácií  do konca roka. 
	
•	zaviesť účinné opatrenia na boj proti financovaniu terorizmu formálnym prijatím Smernice o praní špinavných peňazí a urýchljenou ratifikáciou Dohovoru OSN pre odstránenie financovania terorizmu všetkými členskými krajinami. Okrem toho záväzky FATF, ktorého mandát musí byť rozšírený, sa do konca tohto roku musia pretransformovať do legislatívnych nástrojov.
	
•	zabezpečiť okamžité schválenie návrhov Európskej komisie v oblasti bezpečnosti leteckej prepravy.

3. 	Humanitárna pomoc pre Afganistan a susedné krajiny je jednoznačnou prioritou. Európska únia a jej členské štáty spolu s ostatnými donormi/darcami poskytnú kompletnú humanitárnu pomoc potrebnú pre afgánske obyvateľstvo a utečencov. Únia bude realizovať svoje aktivity v rámci OSN, Medzinárodného výboru červeného kríža a iných humanitárnych organizácií. EÚ oceňuje ponuku Ruskej federácie spolupracovať pri transporte humanitárnej pomoci. 

Európska rada preverila ekonomické a finančné dopady afgánskej krízy na susedné krajiny, ktoré prijímajú utečencov. Pobyt utečencov v týchto krajinách môže byť iba dočasný a cieľom je ich návrat do Afganistanu hneď po skončení krízy. Únia podnikne všetky potrebné kroky na zmiernenie negatívnych dôsledkov pre susedné krajiny v ekonomickej, finančnej a humanitárnej oblasti. 

4. 	V tomto kontexte sa Európska rada taktiež zaoberala konkrétnymi návrhmi na spoluprácu, ktoré predostreli americké orgány na záver stretnutia predsedu Európskej rady a prezidenta USA dňa 27.9.2001. Posúdenie technickej stránky týchto návrhov bolo už iniciované a tieto sú momentálne predmetom diskusií medzi americkými úradmi a trojkou EÚ vo Washingtone. Väčšina týchto návrhov je obsiahnutá v Akčnom pláne EÚ. Únia je tiež pripravená spolupracovať s USA na recipročných aktivitách ako:

•	zefektívnenie vzájomnej súdnej spolupráce medzi príslušnými orgánmi USA a členských štátov, ako aj vydávanie stíhaných osôb v súvislosti s ústavnými predpismi členských štátov EÚ;
•	prehĺbenie spoločných snáh v oblasti nešírenia a kontroly exportu zbraní a chemických, bakteriologických a nukleárnych látok, ktoré môžu byť použité na teroristické účely;
•	zosilnenie spolupráce v oblasti bezpečnosti pasov a víz a boja proti falošným dokumentom.

5. 	Európska rada sa zoberala hrozbou teroristických útokov s použitím biologických a chemických látok. Toto nebezpečenstvo vyžaduje opatrenia na strane každého členského štátu ako aj Európskej únie ako celku. Útok tohoto druhu sa zatiaľ v Európe nevyskytol. Úrady budú naďalej v stave zvýšenej pohotovosti a zintenzívni sa spolupráca medzi tajnými službami, políciou, civilnou ochranou a zdravotníckymi službami. 

V náväznosti na opatrenia, ktoré už boli prijaté, Európska rada žiada Radu a Európsku komisiu, aby pripravili program na zlepšenie spolupráce medzi členskými štátmi pri vyhodnocovaní rizík, výstrah a zásahov, pri skladovaní vyššie uvedených látok a v oblasti výskumu. Tento program by mal pokrývať odhaľovanie a identifikáciu infekčných a toxických látok ako aj prevenciu a postup pri chemických a biologických útokoch. Vymenovanie európskeho koordinátora pre civilnú ochranu bude súčasťou tohoto programu. 

Členské štáty budú nekompromisne reagovať na činy nezodpovedných osôb, ktoré zneužívajú momentálnu situáciu na vyvolávanie falošných poplachov, a to udeľovaním prísnych trestov za takéto činy. 

6. 	Európska rada zdôraznila nevyhnutnosť oživenia blízkovýchodného mierového procesu bez akýchkoľvek predbežných podmienok. Rezolúcie OSN č. 242 a 338 musia ostať základom politického urovnania konfliktu, ktoré predpokladá vytvorenie Palestínskeho štátu a zachovanie práva Izraelu na mier a bezpečnosť. Takéto riešenie je podmienené zastavením násilia a uznaním princípu existencie dvoch štátov. Predseda Európskej rady spolu s Vysokým predstaviteľom pre SZBP a Európskou komisiou sú poverení navštíviť tieto krajiny a určiť prostriedky, ktorými by únia mohla prispieť k obnoveniu mierového procesu. Únia prikladá zvláštny dôraz oživeniu ekonomických aktivít a investícií na palestínskom území.

7. 	Európska únia zintenzívni svoje aktivity v ostatných častiach sveta s cieľom presadzovania spravodlivého medzinárodného systému založenom na bezpečnosti, prosperite, demokracii a rozvoji. Ďalším zámerom je obnovenie právneho poriadku v oblastiach bezprávia. Stabilita na Balkáne naďalej ostáva prioritou EÚ. 

8.	S cieľom zabrániť vytváraniu spojitostí medzi terorizmom a arabským či moslimským svetom, podporuje Európska rada dialóg medzi zástupcami rôznych oblastí našich civilizácií, obzvlášť v rámci Barcelonského procesu, ale aj pomocou  aktívnej politiky kultúrnej výmeny. Únia vyzýva kompetentné orgány v členských štátoch, aby prioritne pristupovali k dialógu medzi týmito kultúrami na medzinárodnej úrovni ako aj v rámci občianskej spoločnosti.